﻿ Виктория Томова на крачка от основната схема на "Уимбълдън" - DC news
Виктория Томова на крачка от основната схема на „Уимбълдън“
Последното препятствие пред първата българска ракета ще бъде 19-годишната рускиня Анна Калинская
Първата ракета на България Виктория Томова се класира за третия решителен кръг на квалификациите на Откритото първенство на Великобритания по тенис. Поставената под номер 19 в схемата на пресявките Томова елиминира японката Аяно Шимидзу с 6:3, 4:6, 6:0.
23-годишната софиянка поведе с 4:0 по пътя си към успеха в първия сет, но във втората част тя пропиля аванс от 3:1 гейма и допусна обрат, с което позволи на азиатката да изравни. В третия сет Томова изцяло доминираше и не даде шансове на съперничката си.
С победата българката заработи 19500 паунда и 30 точки за световната ранглиста, в която заема 136-ото място в момента.
В директен мач за влизане в основната схема на „Уимбълдън“ софиянката ще се изправи срещу 19-годишната рускиня Анна Калинская. 175-сантиметровата тийнейджърка е 146-а в класацията на УТА в момента. Калинская и Томова имат една среща помежду си в края на март тази година в Кроаси-Бобур (Франция), където рускинята спечели с 6:4, 7:6(7).
При мъжете Григор Димитров ще бъде поставен под №6 в основната схема. Водач ще бъде Роджър Федерер, следван от Рафаел Надал, Марин Чилич и Александър Зверев.
При жените водачка е Симона Халеп, следвана от Каролине Вожняцки, Гарбине Мугуруса и Слоун Стивънс. Седемкратната шампионка от „Уимбълдън“ Серина Уилямс ще бъде поставена под №25, въпреки че в момента заема 183-то място в световната ранглиста на УТА.
Настаняват Меси и компания в хотел с гледка към огромен графит на Роналдо (ВИДЕО)